ຈີນປະຕິເສດລາຍງານ ສປຊ ກ່ຽວກັບລູກສອນໄຟ ເກົາຫລີເໜືອ
ຈີນບໍ່ໃຫ້ຄວາມສໍາຄັນ ກ່ຽວກັບລາຍງານ ຂອງ ສປຊ ເລື້ອງເກົາຫລີເໜືອ ຂາຍລູກສອນໄຟ
ຈີນບໍ່ໃຫ້ຄວາມສຳຄັນຫຍັງເລີຍກ່ຽວກັບລາຍງານຂອງສະຫະປະຊາຊາດສະບັບນຶ່ງທີ່ກ່າວວ່າ ເກົາຫລີເໜືອຍັງຂາຍເຕັກໂນໂລຈີລູກສອນໄຟນໍາວິຖີໃຫ້ພວກປະເທດໃນພາກຕາເວັນອອກກາງຢູນັ້ນ ອັນເປັນການທ້າທາຍຕໍ່ການລົງໂທດຂອງສະຫະປະຊາຊາດຕໍ່ເກົາຫລີເໜືອນັ້ນ ໃນການຖະແຫລງຂ່າວຂອງກະຊວງການຕ່າງປະເທດຈີນ ໃນວັນອັງຄານມື້ນີ້ ທ່ານນາງ Jiang Yu ໂຄສົກປະຈໍາກະຊວງໄດ້ຊີ້ໃຫ້ເຫັນວ່າ ລາຍງານສະບັບນີ້ບໍ່ໄດ້ຮັບເຫັນດີຈາກສະພາຄວາມໝັ້ນຄົງສະຫະປະຊາຊາດ ບ່ອນທີ່ຈີນມີສິດໃຊ້ສຽງຍັບຍັ້ງໄດ້ນັ້ນ ນອກນັ້ນທ່ານນາງ Jiang Yu ຍັງໃຫ້ຂໍ້ສັງເກດໃນລາຍງານ ທີ່ວ່າ ເອກະສານດັ່ງກ່າວບໍ່ໄດ້ຮັບລາຍເຊັນຈາກຜູ້ຕາງໜ້າຈີນໃນຄະນະສະມາຊິກນັກຊ່ຽວຊານ 7 ທ່ານທີ່ເປັນຜູ້ກະກຽມລາຍງານສະບັບນີ້ ເອກະສານທີ່ຍັງຖືເປັນຄວາມລັບຢູ່ ໄດ້ຖືກຍື່ນຕໍ່ສະພາຄວາມໜັ້ນຄົງສະຫະປະຊາຊາດໃນສັບປະດາຜ່ານມາ ແຕ່ບໍ່ສາມາດເປີດເຜີຍໃຫ້ປະຊາຊົນຊາບໄດ້ ໂດຍບໍ່ໄດ້ຮັບການເຫັນດີເຫັນພ້ອມນໍາຢ່າງເປັນເອກະສັນຈາກ 15 ປະເທດສະມາຊິກຂອງສະພາດັ່ງກ່າວ ບັນດານັກການທູດກ່າວວ່າ ຈີນບໍ່ໄດ້ກີດກັນໃນການເປີດເຜີຍລາຍງານສະບັບນີ້ ແລະໄດ້ທໍາຄວາມກົດດັນນັກຊ່ຽວຊານຈີນບໍ່ໃຫ້ລົງນາມໃນເອກະສານນັ້ນ ລາຍງານ ທີ່ກະກຽມໂດຍຄະນະກໍາມະການຈຸນຶ່ງທີ່ຕິດຕາມເບິ່ງການຈັດຕັ້ງປະຕິບັດການລົງໂທດສະຫະປະຊາຊາດນັ້ນ ຍັງກ່າວຕື່ມວ່າ ເກົາຫລີເໜືອໄດ້ຂົນສົ່ງເຕັກໂນໂລຈີທີ່ຕ້ອງຫ້າມນີ້ໄປໃຫ້ອິຣ່ານ ຜ່ານປະເທດທີ 3 ທີ່ບໍ່ໄດ້ບົ່ງຊື່ປະເທດອອກມາໃຫ້ຊາບ ທ່ານນາງ jiang Yu ບໍ່ຍອມໃຫ້ຄວາມເຫັນໃດໆໃນວັນອັງຄານມື້ນີ້ກ່ຽວກັບຂໍ້ກ່າວອ້າງທີ່ວ່າ ຈີນແມ່ນປະເທດທີ່ບໍ່ໄດ້ບົ່ງຊື່ອອກມາໃຫ້ຊາບນັ້ນ ອີຣ່ານໄດ້ປະຕິເສດໃນວັນອັງຄານມື້ນີ້ວ່າ ຕົນບໍ່ໄດ້ຮັບເທັກໂນໂລຈີລູກສອນໄຟຈາກເກົາຫຼີ ເໜືອ ໂດຍເວົ້າວ່າ ຕົນມີຄວາມສາມາດຢ່າງເຕັມທີ່ໃນການພັດທະນາເທັກໂນໂລຈີຂອງຕົນ ໄດ້